অথচ এই আইনটিই বর্তমানে হয়ে উঠেছে পুরো ১৯৭১ এর ইতিহাসের মূল চাবি। কারণ, এই ১৯৭৩ সালের আইনের উপর ভিত্তি করে যে বিচার প্রক্রিয়া, দিনের শেষে সেটাই চূড়ান্ত এবং আনুষ্ঠানিকভাবে নির্ধারণ করবে একাত্তরে কি অপরাধ সংঘটিত হয়েছিল, কারা ছিল অপরাধী পক্ষ, তারা আদৌ দায়ী কি দায়ী না। হাতে গোণা কয়েক পাতার এই আইন। কিন্তু কিভাবে করতে হবে এই আইনের অধ্যয়ন? শুধু কয়েক পাতার এই আইনটি শুরু থেকে শেষ পর্যন্ত পড়ে ফেললেই কি বলা যাবে আইনটি জানা এবং বোঝা হয়ে গেছে? তাও কিন্তু নয়। ১৯৭৩ সালের এই আইন এবং এর প্রয়োগকে সঠিকভাবে অধ্যয়ন করতে হলে এক দিকে যেমন জেনোসাইড স্কলারশিপ (এবং সে স্কলারশিপের রাজনীতি) সম্বন্ধে ধারণা থাকতে হবে, তেমনি বুঝে নিতে হবে এ পর্যন্ত যুদ্ধাপরাধ আইন, মানবতাবিরোধী অপরাধ আইন (এক কথায় আন্তর্জাতিক অপরাধ আইন), সে সব আইনের প্রয়োগ, প্রয়োগের পেছনের ইতিহাস, রাজনীতি, কূটনীতি। এর পরও কথা থাকে। কারণ, সবচেয়ে গুরুত্বপূর্ণ হল – আন্তর্জাতিক অঙ্গনের নিমিত্তে তৈরী বিভিন্ন ধারণার (যেমন: যুদ্ধাপরাধ, জেনোসাইড ইত্যাদি) প্রয়োগ আসলে আমাদের জন্য ঠিক কতটুকু অনুসরণীয়। এই বিষয়গুলো নিবিড় অধ্যয়ন দাবী করে। নাহলে কেবল তাত্ত্বিক জেনোসাইড অধ্যয়ন, বা তাত্ত্বিকভাবে যুদ্ধাপরাধ আইন অধ্যয়ন তেমন একটা ফলদায়ক বলে মনে করি না, অন্তত বাংলাদেশীদের জন্য।